Művészek a kamera fókuszában - Magyar fotósok és filmesek fényképei
2022-05-16 - 2022-06-05 | Bánffy-palota, Főtér 30, Kolozsvár, Kolozs, 400000, Románia
A 12 fotográfus mindegyike a magyar fotótörténet rangos képviselője, csakúgy, mint a megörökített képzőművészek, akik között találhatók Magyarországon és külföldön élők egyaránt, miként a fotókon alkotás közben vagy beállított műtermi pózban ábrázolt képzőművészek között is. Fél évszázad négy generációja jelenik meg a falakon úgy a fotósok mint a festők, szobrászok, grafikusok, médiaművészek életkorát tekintve: a legkorábbi 1964-ből, a legutóbbiak 2020-ból.
A kolozsvári kiállításra 25 alkotó munkáit választottuk ki: olyan filmesek fotóit, akik az ötvenes-hatvanas években, a modernizmussal pályára lépő nagy nemzedék tagjai voltak, és fotográfiai munkásságuk már több kiállítás és album tárgyát adta.
Kurátor: Szegő György
Társkurátor: Gelencsér Gábor

Hamlet
2022-05-29 19:00 - 21:30 (Europe/Bucharest) | Kolozsvári Állami Magyar Színház, Str. E. Isac nr. 26-28, Kolozsvár, Kolozs, 400023, Románia
Hamletet egyszerre támadja meg a kora modernitás nagy projektuma, azaz a személyesen megélt és közvetlen hit lehetősége, valamint a királyi hatalom isteni eredetébe vetett súlyos kétely. Claudiust olyan erős és közvetlen szavakkal írja le mint a királyság gyakorlásához méltatlan embert, hogy az öreg Hamlet erőszakos halála az Isten-halállal és a megújító feltámadás lehetetlenségével válik azonossá: „S egy oly király, kihez e mostani: / Hyperion mellett szatir…”
Visky András
Bővebben https://bit.ly/HamletHuntheater

Seymour – Csak véletlenül kerültem ide
2022-05-30 20:00 - 21:30 | Kolozsvári Állami Magyar Színház, Str. E. Isac nr. 26-28, Kolozsvár, Kolozs, 400023, Románia
Öt „kövér” gyerek egy intézetben a hegyekben. A távollevő Dr. Bärfuss pontos szabályokat állított fel a „kúrát” illetően, amelyek segítségével a kicsik lefogyhatnak és talán ismét igazi emberekké válhatnak. Mindannyian az orvos érkezésében bíznak, aki tanúsítja majd a kúra sikerességét és ezáltal végre lehetővé teszi hazautazásukat.
A Seymour szereplőit a rettenetes hiány köti össze, ami lelkükbe fészkelte magát, és amire félelemmel, szorongással tudnak csak reagálni. Olyan helyen és helyzetben vannak, amit nem ők választottak, ahova a fölöttük hatalommal bíró erők rendelték őket. Ők a nem megfelelőknek ítéltek, akik abban reménykednek, hogy másokká válva, végre elfogadást nyernek. Az ideált megtestesítő és a megoldást kezében tartó guru nincs jelen, miközben folyamatosan várják érkezését. Kívülről világos, csak éppen ők nem tudják megfogalmazni, hogy mi is az, ami voltaképpen hiányzik, így hát leggyakrabban olyan vágyakba kapaszkodnak, melyek nem is az övék, nem belőlük származnak. Vagy egymásba. Lázadás pedig nincs. Csoda hát hogy nem tudják ezeket valóra váltani?
Bodolai Balázs

Az Erdélyi okmánytár V. kötetének bemutatása, középkortörténeti előadással egybekötve
2022-05-31 18:00 - 19:30 | EME székház, Jókai u. 2-4, Kolozsvár, Kolozs, 400009, Románia
Az Erdélyi okmánytár az Erdély középkori történetére vonatkozó okleveles forrásokat teszi közzé. A sorozatot néhai Jakó Zsigmond kéziratának felhasználásával jelenleg Hegyi Géza és W. Kovács András, az EME Jakó Zsigmond Kutatóintézetének (JZSKI) munkatársai szerkesztik. Legújabb, az 1373-1389 közti időszakra vonatkozó, V. kötete tavaly ősszel jelent meg.
Ennek bemutatására kerül sor 2022. május 31-én, 18 órától az EME székházában (Jókai/Napoca u. 2.), az egyesület I. (Bölcsászet-, Nyelv- és Történettudományi) Szakosztálya, valamint a JZSKI szervezésében. A kötetet dr. Lupescu Mária-Magdolna docens, a Babeș-Bolyai Tudományegyetem Magyar Történeti Intézetének munkatársa ismerteti. Ezt követően Hegyi Géza tart előadást I. (Nagy) Lajos magyar király (1342-1382) erdélyi útjairól, keleti hadjáratairól.
A kötet a helyszínen megvásárolható (a mellékletében található politika- és hadtörténeti tematikájú térképek külön is beszerezhetőek).

Kolozsvári Majális 2022.
2022-06-01 | Colina park, https://g.co/kgs/nkHqVhq
Idén két év kihagyás után visszatér a kolozsváriak körében már hagyománnyá vált majális, ami új programkínálattal csábítja a család minden tagját. A Kolozsvári Majális a fiatalok, a középkorosztály és az idősek találkozóhelye lesz, ahol a meglepetéseknek, a korosztályspecifikus programoknak és a fellépő együtteseknek hála a legkisebbektől a legidősebbekig mindenki jól érezheti majd magát.
A szervezők június 1-én, a monostori Colina parkban várnak mindenkit.
Az esemény ingyenes és mindenkinek IS szól!

Gyermeknap a Szent Mihály Plébánián
2022-06-01 10:00 - 15:00 | Szent Mihály Plébánia, Főtér 16., Kolozsvár, Kolozs, 400098, Románia
Bizony, az Úr ajándéka a gyermek (Zsolt 127,3)
Június elsején, szerdán gyermeknapi sokadalomra (3-12 év közötti korosztály) hívunk Plébániánkra, melyhez szükséges az előzetes bejelentkezés online kérdőív révén: https://bit.ly/3wsnTH5

E-MIL 20
2022-06-02 18:00 - 2022-06-03 21:00 | Bulgakov Café, Str. Inocențiu Micu Klein 15., Kolozsvár, Kolozs, 400347, Románia
Az idén húsz éves E-MIL ünnepi rendezvénysorozatán anekdoták, versek, prózák, társalkodások és plakáttárlatok, ünnepi beszédek és díjátadók egyaránt helyet kapnak.
Szeretettel várunk minden irodalomkedvelőt!
További részletek: https://fb.me/e/3lXihQfVC

EszterLánc. Cérna volna, papír volna, mégis kifordulna – Tibád Eszter textilművész önálló kiállítása
2022-06-06 18:00 - 20:00 | Kányafő Galéria, Dónát út 142., Kolozsvár, Kolozs, 400293, Románia
Az EszterLánc Tibád Eszter első önálló kiállítása a Törökvágási Református Templom Kányafő Galériájában lesz megtekinthető. Eredetileg az eszterláncnak nincs köze az Eszter névhez, de a kiállításon mégis lesz. “Esztermesék” bontakoznak ki papíron és vásznon, a textiltervezés és a grafika mezsgyéjén.
„…cérna volna, papír volna, mégis kifordulna…”

11. Kolozsvári Ünnepi Könyvhét
2022-06-09 - 2022-06-12 | Bánffy-palota, Főtér 30, Kolozsvár, Kolozs, 400000, Románia
A kortárs magyar irodalom ünnepe újra Kolozsváron!
Az Iskola Alapítvány és a Romániai Magyar Demokrata Szövetség (RMDSZ), az Erdélyi Magyar Írók Ligája (E-MIL) és a Romániai Magyar Könyves
Céh közös szervezésében idén június 9-12 között érkezik a 11. Kolozsvári Ünnepi Könyvhét!
A Kárpát-medence magyar irodalmát meghatározó írók, költők és művek, könyvbemutatók, beszélgetések várnak minden érdeklődőt a Bánffy-palota udvarán, a Vallásszabadság Házában és a Bulgakov Irodalmi Kávéházban!
Idén többek között vendégünk lesz: Bodor Ádám, Bartis Attila, Egyed Emese, és a frissen Kossuth-díjal kitüntetett Király László is.
A könyvvásár, és író-olvasó találkozók mellett Tamási Áron születésének 125. évfordulójáról is megemlékezünk, valamint sor kerül az Erdélyi Magyar Kortárs Kultúráért Díjak átadására is.

65 éves a Napsugár. Kerekasztal-beszélgetés
2022-06-10 12:00 - 13:00 | Bánffy-palota, Főtér 30, Kolozsvár, Kolozs, 400000, Románia
65 évvel ezelőtt, 1957 januárjában jelent meg a Napsugár gyermeklap első száma. A kerek évforduló alkalmából lapunk főszerkesztői, munkatársai beszélgetnek a lapról, a köré szerveződő alkotói és olvasói közösségről.

Évadzáró Kórushangverseny
2022-06-10 19:00 - 20:00 | Farkas utcai református templom, M. Kogălniceanu utca 21., Kolozsvár, Kolozs, 400394, Románia
Két nehéz év után ismét évadzáró koncertre készülünk!
Szeretettel meghívunk mindenkit a szép Farkas utcai református templomba, június 10-én, pénteken 19 órától! A belépés természetesen ingyenes, a gyerekek és karvezetők nagy tapsot érdemelnek kitartó munkájukért!

Rómeó és Júlia
2022-06-10 19:00 - 22:00 | Kolozsvári Állami Magyar Színház, Str. E. Isac nr. 26-28, Kolozsvár, Kolozs, 400023, Románia
Közhelyek nélkül nagyon nehéz a szerelemről beszélni és a Rómeó és Júliáról talán semmi meglepőt nem lehet mondani. Nincs is mit szépíteni rajta. Lehet varázslatosan újra felfesteni vagy rángatni a földön, talán a legfontosabb, hogy valamiféle személyes szemszöget találjunk. Féltékenykedve hallgattam azokat a színházcsinálókat, akik legendaként meséltek arról a korszakról, mikor egy előadás erejét az adta, hogy valami ellen együtt harcoltak. Természetesen, ha akarjuk ma is adott minden ehhez, hol így, hol úgy. Mégis mi ellen kell ma harcolnia Shakespearnek? Előadásunk nem tiszteli a darabot, sem a kort, amelyben élünk, sőt, igyekszik saját magát sem tisztelni. Nem Rómeó és Júlia, nem előadás, reméljük, nem is lehet majd annak tekinteni.

Suttogások és sikolyok
2022-06-11 20:00 - 22:00 | Kolozsvári Állami Magyar Színház, Str. E. Isac nr. 26-28, Kolozsvár, Kolozs, 400023, Románia
Szeretek lehetetlen fogadásokat kötni önmagammal. Színpadra vinni a Suttogások és sikolyokat, a mozi történetének egyik legmegrázóbb kultuszfilmjét – íme egy kockázat, melyet felvállalok, anélkül, hogy tudnám, hova vezet, anélkül, hogy tudnám, lehetséges-e a színházban újraalkotni a film által nyújtott utánozhatatlan élményt. Bergman azt mondja:
„Filmrendezőnek lenni néha különös boldogság. Soha el nem próbált arckifejezés születik egy pillanatban, és a felvevőgép rögzíti ezt a kifejezést. Ma pontosan ez történt. A kamera rögzítette ezt a pillanatot. A fájdalom néhány másodpercre megjelent, és a filmszalag elfogta a pillanatot. Ilyenkor úgy érzem, hogy nem volt hiábavaló a munkám. Talán ezekért a röpke pillanatokért élek. Akár a gyöngyhalász.”
Vajon sikerül-e újraalkotnunk a színházban is az igazságnak ezeket a rövid pillanatait?
Bergman a forgatások előtt próbált a színésznőivel. Megpróbáljuk feltárni, hogyan kezdődött ez a projekt. Megpróbáljuk elképzelni, hogy hogyan válik a színpadi fikció valósággá, megfejteni az egyik legnagyobb rendező és négy kiváló színésznő alkotásának titkát.
A történet magvát négy nő alkotja: Agnes, a haldokló, nővérei, Karin és Maria, akik eljötek, hogy mellette legyenek, és Anna, a szolgáló. A címben szereplő suttogások és sikolyok a négy nő suttogásai és sikolyai.

Hegedűs a háztetőn
2022-06-12 19:00 - 21:40 | Kolozsvári Állami Magyar Színház, Str. E. Isac nr. 26-28, Kolozsvár, Kolozs, 400023, Románia
A Broadway-en 1964-ben bemutatott, nagysikerű Hegedűs a háztetőn története egy kis ukrán faluban, Anatevkában játszódik az 1900-as évek elején. Anatevka közössége hagyománytisztelő, összetartó kis közösség, ahol mindenkinek megvan a megszokott és elfogadott szerepe a rabbitól a házasságközvetítőn át Tevjéig, a tejesemberig, aki feleségével Goldével és öt lányával él és próbál túlélni.
A mindennapi megélhetésért folytatott harc és az eladósorban levő lányok jövője nem kis fejtörést okoznak Tevjének, ő azonban rendíthetetlen hittel ragaszkodik vallásához és a hagyományokhoz, a változások kora azonban gyökeret ver az ő házában is, és akár akarja, akár nem, ez felforgatja családja megszokott életét. Tevje változni és változtatni kényszerül, ám a problémák nem csitulnak, a békés kis falu életét ellenségeskedés és zavargások háborítják. A zsidó közösséget a megsemmisülés fenyegeti, kiűzetnek a faluból, ám az újrakezdés reménye tovább élteti a hitet.
Nagysikerű, humoros musical egy zsidó család külső kényszerek és belső vágyak által irányított életéről egy viharos történelmi időben, de leginkább a változó világokról és a mindenkori értékrendről, arról, hogy mit jelent emberség, család, hit, közösség és összetartás.
Fordította: G. Dénes György Kossuth-díjas, Reményi Gyenes István

Különös dolgok kertje
2022-06-14 17:00 | Ars Sacra Claudiopolitana Egyházművészeti Kiállítás, Szentegyház utca 4., Kolozsvár, Kolozs, 400394, Románia
Mira Marincaș fotó és vegyes technika kiállítása.
A kiállítást megnyitja Zakariás Ágota művészettörténész.
Pillanatok gyűjtése – interiorizáció, integrálás az énbe…
Mások líraiságát, a gonosz sóhajtásának melankóliáját, a változáson átívelő, kamerával való átélését szívjuk magunkba.

„van valahol egy folyó, amelynek a vize már nem öntöz
egy deszka a kerítésnek támasztva, amit mindig át kell lépnem
egy ösvény, amely egyik évről a másikra mélyen a földbe fut (…)
van néhány ember, aki átment rajtam és megmaradt
és számtalan felhő, melyek ereszeiből az álom fénye kúszik ki
álmatlan éjszakáimban az esőben a sivatagokon keresztül
amelyben mindezek mostantól fogva lakoznak bennem
anélkül, hogy hozzám érnének”
Dinu Flămând, „Kertek” című kötete

Hamlet
2022-06-17 19:00 - 21:30 | Kolozsvári Állami Magyar Színház, Str. E. Isac nr. 26-28, Kolozsvár, Kolozs, 400023, Románia
Hamletet egyszerre támadja meg a kora modernitás nagy projektuma, azaz a személyesen megélt és közvetlen hit lehetősége, valamint a királyi hatalom isteni eredetébe vetett súlyos kétely. Claudiust olyan erős és közvetlen szavakkal írja le mint a királyság gyakorlásához méltatlan embert, hogy az öreg Hamlet erőszakos halála az Isten-halállal és a megújító feltámadás lehetetlenségével válik azonossá: „S egy oly király, kihez e mostani: / Hyperion mellett szatir…”
Visky András

Oidipusz
2022-06-18 19:00 - 21:30 | Kolozsvári Állami Magyar Színház, Str. E. Isac nr. 26-28, Kolozsvár, Kolozs, 400023, Románia
„Bizonyos szempontból folyton visszafele haladunk Oidipusszal, hogy megtudjuk az igazságot, hogy megtudjuk, ki ő. Eleinte arrogánsan azt hiszi, hogy ő mindent tud, és hogy ő szolgáltat majd megoldást a népnek a múlttal és a jövővel kapcsolatban, és a végén aztán rájön, hogy semmit sem tud. Minden csak illúzió és hazugság volt, és ez valahogy mindannyiunkban felveti a kérdést, hogy kik is vagyunk, mi az identitásunk, mire születtünk, merre is tartunk. Ezek olyan kérdések, amiket, ahogy Oidipusz is, mindannyian feltehetünk magunknak… ”
Andrei Șerban
Forrás: www.huntheater.ro

Hegedűs a háztetőn
2022-06-19 19:00 - 21:40, 2022-09-21 19:30 - 21:40 | Kolozsvári Állami Magyar Színház, Str. E. Isac nr. 26-28, Kolozsvár, Kolozs, 400023, Románia
A Broadway-en 1964-ben bemutatott, nagysikerű Hegedűs a háztetőn története egy kis ukrán faluban, Anatevkában játszódik az 1900-as évek elején. Anatevka közössége hagyománytisztelő, összetartó kis közösség, ahol mindenkinek megvan a megszokott és elfogadott szerepe a rabbitól a házasságközvetítőn át Tevjéig, a tejesemberig, aki feleségével Goldével és öt lányával él és próbál túlélni.
A mindennapi megélhetésért folytatott harc és az eladósorban levő lányok jövője nem kis fejtörést okoznak Tevjének, ő azonban rendíthetetlen hittel ragaszkodik vallásához és a hagyományokhoz, a változások kora azonban gyökeret ver az ő házában is, és akár akarja, akár nem, ez felforgatja családja megszokott életét. Tevje változni és változtatni kényszerül, ám a problémák nem csitulnak, a békés kis falu életét ellenségeskedés és zavargások háborítják. A zsidó közösséget a megsemmisülés fenyegeti, kiűzetnek a faluból, ám az újrakezdés reménye tovább élteti a hitet.
Nagysikerű, humoros musical egy zsidó család külső kényszerek és belső vágyak által irányított életéről egy viharos történelmi időben, de leginkább a változó világokról és a mindenkori értékrendről, arról, hogy mit jelent emberség, család, hit, közösség és összetartás.

Kraft Péter: Sikeres szállodafejlesztés Erdélyben: a Marosvásárhelyi Hilton szálloda története
2022-06-21 10:00 - 12:00 | EME székház, Jókai u. 2-4, Kolozsvár, Kolozs, 400009, Románia
Az Erdélyi Múzeum-Egyesület (EME) és Magyarország Főkonzulátusa meghívására Dr. Kraft Péter vezérigazgató (KRAFT & Associates – Turisztikai Fejlesztők) tart előadást Sikeres szállodafejlesztés Erdélyben: a Marosvásárhelyi Hilton szálloda története címmel 2022. június 21-én 10 órakor az EME székházában. A rendezvénysorozat célja a turizmus hatékony újraindulása, melynek érdekében keretet ad a szálloda- és vendéglátóipart érintő kérdéseknek.

Maurice Ravel: A pásztoróra | A gyermek és a varázslat
2022-06-23 19:00 - 21:00 | Kolozsvári Állami Magyar Színház, Str. E. Isac nr. 26-28, Kolozsvár, Kolozs, 400023, Románia
Nyilvános Főpróba
Vezényel: Selmeczi György

Rendező: Tompa Gábor
Közreműködik a Kolozsvári Magyar Opera ének- és zenekara . Fellép Kolozsvár Magyar Gyermekkórusa.

További részletek:
https://fb.me/e/1A4uos7yL

Dolha Éva festészeti kiállítása
2022-06-29 18:30 - 19:30 | Györkös Mányi Albert Emlékház, Republicii / Majális u. 5., 1A ajtó, Kolozsvár, Kolozs, 400015, Románia
DOLHA ÉVA festőművész Színes Horizontok című kiállításának megnyitójára kerül sor 2022. június 29-én, szerdán, 18.30 órakor a Györkös Mányi Albert Emlékházban (Kolozsvár, Republicii/Majális u. 5.).
Az alkotásokat dr. Dorel Găină fotóművész, egyetemi oktató méltatja.
Szeretettel várunk mindenkit!

First Cut 5.
2022-07-01 16:00 - 20:00 | Sapientia EMTE, Kolozsvár, Tordai út 4. sz., Kolozsvár, Kolozs, 400394, Románia
5. kiadásához érkezett a First Cut.

2017-ben azzal a céllal indítottuk az eseményt, hogy a Sapientia EMTE Kolozsvári Karának Filmművészet, fotóművészet, média szakos (BA), illetve Filmtudomány (MA) szakos hallgatóinak munkái a nagyközönség előtt is bemutatkozhassanak.
Az érdeklődők az idei filmtermés legjobbjai közül válogathatnak, illetve az idén is készülünk jó néhány fotó- és videóinstallációval.

Az idén egy új programpontra is sor kerül: egy Q&A beszélgetés keretében vendégünk lesz szakunk volt hallgatója, Keresztes Péter, akinek a A háborúban nincs jó búcsú című tévériportját Prix CIRCOM díjjal tüntette ki a az európai regionális közszolgálati televízióállomások szakmai szövetsége (http://film.sapientia.ro/…/nemzetkozi-elismeresben…).

PROMÉTHEUSZ’22 • Bemutató
2022-07-01 20:00 - 21:40 | Kolozsvári Állami Magyar Színház, Str. E. Isac nr. 26-28, Kolozsvár, Kolozs, 400023, Románia
KALI Ágnes és TOMPA Gábor adaptációja Aiszkhülosz 𝘓𝘦𝘭𝘢́𝘯𝘤𝘰𝘭𝘵 𝘗𝘳𝘰𝘮𝘦́𝘵𝘩𝘦𝘶𝘴𝘻 című tragédiája nyomán
A Kolozsvári Állami Magyar Színház, az SNT Drama Ljubljana és a Konstancai Állami Színház közös produkciója
A 𝗣𝗿𝗼𝗺𝗲́𝘁𝗵𝗲𝘂𝘀𝘇‘𝟮𝟮 egy elmélkedés az értelmiségi helyzetéről a 21. században. A digitalizált és erőteljes manipulációs hatásnak kitett sajtóhálózatban és közösségi médiában az igazság túlontúl relativizálódott, és a tényellenőrzésre is hamar rásütik az álhír bélyegét. Egy szélsőségesen ideologizált és megosztott világban, ahol a párbeszéd már-már lehetetlenné vált, a viták extrém érzelmi megnyilvánulásokká silányulnak, a gyakran szélsőséges politikai eszméket valló kormányok szította gyűlöletbeszéd pedig a mindennapok részévé vált. Ilyen körülmények között az értelmiségiek – tudósok, orvosok, művészek – szerepe nehezebbé, ám egyszersmind felelősségteljesebbé is válik; az ő osztályrészük a világ objektív szemlélete és a megszerzett tudás megosztása az emberekkel, akár az üldöztetés árán is, amint az Prométheusszal is történt a mitológiai időkben.
Az előadás ironikus és józan megközelítésből próbálja vizsgálni Prométheusz kortárs világunkban oly aktuálisnak ható mítoszát.

Magyar középkorászok konferenciája az EMÉ-nél
2022-07-05 09:00 - 19:00 | EME székház, Jókai u. 2-4, Kolozsvár, Kolozs, 400009, Románia
2022. július 5-én, 9 órai kezdettel, középkorász konferenciára kerül sor Kolozsvárott, az Erdélyi Múzeum Egyesület (EME) központi épületének előadótermében. A rendezvényen a korszak nyolc magyarországi és négy erdélyi kutatója ad elő saját aktuális érdeklődési területéhez kapcsolódó témából, ezáltal is reprezentatív képet nyújtva a magyar medievisztika középgenerációjának időszerű kutatási irányvonalairól.
Az esemény szervezői: az EME Jakó Zsigmond Kutatóintézete (JZSKI), továbbá a Nemzeti Kutatási, Fejlesztési és Innovációs Hivatal (NKFI) K 134690. sz. pályázata által támogatott, A magyar királyi udvar személyi összetétele a Mátyás- és a Jagelló-korban (1458–1526). Életrajzi lexikon nevű kutatócsoport (befogadó intézménye: az Eötvös Loránd Kutatóhálózat [ELKH] keretein belül működő Bölcsészettudományi Kutatóközpont Történettudományi Intézete [BTK TTI]), valamint a szintén az ELKH ernyője alá tartozó Magyar Nemzeti Levéltár-Szegedi Tudományegyetem Magyar Medievisztikai Kutatócsoport (MNL-SZTE MMKCS).

KlausenMusik #11 - Musicus Helveticus
2022-08-05 19:00 - 20:30 | Piarista templom, Universității utca 5. szám, Kolozsvár, Kolozs, 400091, Románia
Musicus Helveticus címmel koncerteznek a KlausenMusik keretében erdélyi és svájci muzsikusok, akiket a régizene iránti hűség és tehetség kovácsol össze.

Magyar Egyházzenei Fórum
2022-08-13 - 2022-08-17 | Kolozsvár
A Kincses Kolozsvár Egyesület és a budapesti Auris Művészi Ügynökség hagyományteremtő szándékkal szervezi meg 2022. augusztus 13‒17. között az első Kárpát-medencei Magyar Egyházzenei Fórumot. Az ötnapos rendezvénysorozat a Kolozsvári Magyar Napok társrendezvényeként valósul meg, tíz kolozsvári templomban. Célja a rendszerváltást követő magyar egyházi zeneszerzők alkotásainak népszerűsítése a széles nagyközönség számára.

Az április 10-i sajtótájékoztató házigazdája, Gergely Balázs, a Kincses Kolozsvár Egyesület elnöke Kovács István unitárius püspök nevében is köszöntötte a megjelenteket. Meggyőződése szerint üzenetértékkel bír, hogy az egyházzenei fórum a magyar történelmi egyházak védnökségét élvezheti, és egyben az egyházi zene iránt érdeklődő Kárpát-medencei közönség egészének szól.

A két éve szerveződő rendezvénysorozat eredetileg a karácsonyi vagy a húsvéti ünnepkörnek lett volna a része, ám a világjárvány következtében – kényszerűségből, de jelentőségéhez méltó módon – a Kolozsvári Magyar Napok társrendezvényévé vált.

A Magyar Egyházzenei Fórum művészeti vezetője, Selmeczi György Kossuth- és Erkel-díjas zeneszerző, karmester felhívta a figyelmet arra, hogy korunk átalakuló viszonyai közt sokan csak a templomban találkozhatnak magasabb művészi fokú zenével, templomaink felelőssége tehát igen nagy. Az egyházi zene művelőinek szembe kell szállniuk az általánosan tapasztalható értékválsággal, és a műfaj hagyományaihoz méltó zenei élet megteremtésén kell munkálkodniuk.

A rendszerváltozást követően azonban a magyar zeneszerzők – talán Európa-szerte is egyedülálló – magas színvonalú repertoárral jelentkeztek. Ám ezek a műalkotások igen nehezen érik el célközönségüket, a papságot és a vallásos közösségeket. „Teremteni kell tehát egy fórumot, ahol az egyházi zenének elkötelezett művészek bemutathatják ezeket az alkotásokat, ahol létrejöhet a találkozás szerzők, előadók, karnagyok, papság és gyülekezet között. Ez lehetne akár az »igazság órája«, alkalom a művek értékeinek felismerésére” – mondta. Álláspontja szerint büszkék lehetünk a magyar zeneszerzők teljesítményére.

Potyó István karnagy, a Szent Cecília Kórus művészeti vezetője a nemrég felújított főtéri Szent Mihály-templomban tartott nagy sikerű koncertet idézte fel, és az egyházzenei fórum kolozsvári helyszíneit, illetve tervezett koncepcióját ismertette. Az érdeklődő közönség a végleges eseményekről májusban tájékozódhat a Kincses Kolozsvár Egyesület honlapján és Facebook-oldalán.

A virágvasárnapi koncert előtt Bubnó Tamás, a Szent Efrém Férfikar művészeti vezetője a hiánypótló esemény jelentőségét emelte ki, mondván, hogy egy olyan korszakot hoz közelebb hozzánk, mely enélkül ismeretlen maradna a nagyközönség számára. „Feltárul egy kincses fiók a kincses városban” ‒ fogalmazott.

A Magyar Egyházzenei Fórum a magyar Emberi Erőforrások Minisztériuma és a Kultúráért Felelős Államtitkárság támogatásának köszönhetően jöhet létre.

13. Kolozsvári Magyar Napok
2022-08-14 - 2022-08-20 | Kolozsvár
„Nekünk a Főtér a Grund!”
13. Kolozsvári Magyar Napok augusztus 14-21. között

A 13. Kolozsvári Magyar Napok beharangozó sajtótájékoztatóján ismertette a Kárpát-medence egyik legnagyobb kulturális seregszemléjével kapcsolatos főbb tudnivalókat Gergely Balázs, a Kincses Kolozsvár Egyesület elnöke, a Kolozsvári Magyar Napok főszervezője, Szabó Lilla, a Kincses Kolozsvár Egyesület ügyvezető igazgatója, a Kolozsvári Magyar Napok programigazgatója és Grezsa Csaba, Magyarország kolozsvári Főkonzulátusának vezető konzulja.

„Bízunk benne, hogy két világjárvány-sújtotta év után a Kolozsvári Magyar Napok közönsége és az elmúlt tizenkét évben kialakult valódi közössége újra, a 2020-as esztendő előtti létszámban és lelkesedéssel tart velünk rendezvénysorozatunk idei kiadása alkalmával. Reméljük, a közegészségügyi állapotok e mostani, megnyugtató formájukban maradnak, és a világpolitikai helyzet is csillapodni fog, hiszen felszabadultan ünnepelni igazán csak békében tudunk” – kezdte mondandóját Gergely Balázs. A Magyar Napok főszervezője hozzátette: szervezőkként minden tőlük telhetőt megtesznek azért, hogy a rendezvénysorozat ismét régi fényében és méretében várja a feltöltődni vágyókat. „Nehéz két év áll mögöttünk, hisz munkánkat olyan időszakban kellett végeznünk, amikor az egészségügyi óvintézkedések következményeként csak számos korlátozás és tiltás betartásával találkozhattunk. Ugyanakkor ebben az időszakban is kiemelt célunk volt, hogy – korábbi, 2020-as mottónkat idézve – ami belefért, azt mind megtegyük, s átmentsük a Magyar Napokat a megnyugtató, vírusmentes időszakra. Örömmel tapasztaljuk, hogy ez sikerült, és hálával nyugtázzuk, hogy mindezt a közönség is értékelte, hiszen kitartott mellettünk, és a korábbi években, a korlátozások ellenére is ellátogatott a Magyar Napok rendezvényeire” – mondta Gergely Balázs.
A főszervező elmondta: az idei Kolozsvári Magyar Napokat augusztus 14-21. között szervezik meg, ugyanakkor a korábban megszokottak szerint, idén is lesz nulladik nap, s így már augusztus 13-án – kiállításmegnyitókkal – kezdetét veszi a magyarnapos programkavalkád. A sajtótájékoztatón elhangzott: idén is több mint 100 partnerszervezettel közösen alakítják ki a rendezvénysorozat végleges programkínálatát, mely július második felétől lesz elérhető, a www.magyarnapok.ro honlap pedig már június elején látogatható lesz, amelyen – a magyarnapos applikációhoz hasonlóan – a rendezvénnyel kapcsolatos minden fontos információ megtalálható lesz. „A Magyar Napok szervezőcsapatához idén is csatlakozhatnak az önkéntesek, az erre vonatkozó felhívás pedig hamarosan elérhető lesz. Ismét számítunk támogatóinkra is, akik nélkül rendezvénysorozatunk nem valósulhatna meg, s akik a világjárvány idején, nehezebb anyagi körülmények között is fontosnak tartották közös ügyünk, a Magyar Napok megszervezésének támogatását” – hangsúlyozta Gergely Balázs.

Jól ismert programhelyszínek és felújítás alatt álló Farkas utca
„Jó hír, hogy az elmúlt években néhány új programhelyszínnel bővült a Magyar Napok által belakott terek száma, s ezen helyszínekre ismét visszatérünk” – jelentette ki Gergely Balázs. A főszervező elmondta: Kolozsvár Főtere újra a rendezvény központi helyszíne lesz, ahol esténként (19 és 21 órától) újra napi két koncertnek örvendhetnek a résztvevők. Ugyanakkor a kül- és beltéri rendezvényhelyszínek széles palettáját is megőrzik, a Bánffy-palota és a Bánffy-udvar is megszokott formájában üzemel majd, a Fogoly utcában található Borutca is várja majd a Kárpát-medencei borok szerelmeseit, a belvárosi iskolák udvarai és belső terei is programhelyszínekké válnak, a Romkertben az Emese Park középkori faluja egy bővített formában jelentkezik, a Falumúzeum és a Hója-erdő ismét otthont ad KMN Donaton futóversenynek és a nagysikerű örömfőzésnek, a Szentegyház utca 4. szám alatt található, korábban Olimpiai Udvarként működő belső udvar pedig a fiatalokat várja majd napközbeni programokkal és esti bulikkal. „A programhelyszínek tekintetében egyetlen aggodalmunk van, éspedig a korábban fesztiválutcaként működő Farkas utca helyzete, hiszen ott jelenleg is felújítási munkálatok zajlanak. Egyrészt örvendünk, hogy a kincses város egyik jelképének is számító utca megújul, ugyanakkor rendezvényünk szempontjából ez egy időszakos veszteségnek tekinthető, melyért ezúton is szíves elnézését kérjük minden magyarnapozónak! Fontos hangsúlyoznunk: nem mondunk le a Farkas utcai vásárról, a Polgármesteri Hivatallal közös megállapodásunk értelmében pedig annyit fogunk használni és belakni az utcából, amennyit az addig elkészülő munkálatok lehetővé tesznek” – jelentette ki Gergely Balázs, majd hozzátette: a Farkas utca nem váltható ki más, alternatív helyszínekkel, s ugyanezt a visszajelzést kapták másoktól is, így egyértelmű volt számukra, hogy a lehetőségekhez mérten, az idei Magyar Napok alkalmával is várják majd a résztvevőket e programhelyszínre.

Naponta két koncert a Főtéren, jazz, blues, világzene és gyerekkoncertek a Bánffy-udvarban
A főtéri nagyszínpad ismét változatos zenei programok helyszíne lesz. Kedden (augusztus 16-án) a 24. Szent István-napi Néptánctalálkozó művészei veszik birtokba a Főteret, a Magyar Napokkal egyidőben megszervezésre kerülő rendezvénysorozat idei kiadása pedig a 45 éves kolozsvári magyar táncházmozgalom megünneplése köré szerveződik. Szerdán (augusztus 17-én) immár a könnyűzenéjé lesz a főszerep, amikor Varga Miklós és a Band lép színpadra, őket követően pedig a Republic zenekar ad koncertet. Csütörtökön (augusztus 18-án) a Budapest Klezmer Band és a Csík zenekar lép fel, utóbbihoz pedig meghívottként Presser Gábor és Karácsony János csatlakozik, hogy Erdélyben először Kolozsváron mutassák be A dal a miénk elnevezésű Csík zenekar-albumot, amely LGT-dalok feldolgozásait kínálja. Pénteken (augusztus 19-én) először a Loose Neckties Society elnevezésű kolozsvári színészzenekar ad koncertet, őket pedig a budapesti Vígszínház fiúzenekara, A Grund követi – Dés László Kossuth- és Liszt Ferenc-díjas zeneszerzővel kiegészülve. „Augusztus 19-én ismét együtt ünnepelhetjük Kolozsvár városi rangra emelésének évfordulóját, s úgy gondoltuk, a Vígszínházban bemutatott, mára már legendássá vált A Pál utcai fiúk című musical szereplőinek fellépésével is jelezhetjük: nekünk a Főtér a Grund” – mondta Gergely Balázs, aki rámutatott: az idei Kolozsvári Magyar Napok mottója is – „Itt leszünk!” – az említett musical egyik ismert dalából származik. Az augusztus 20-i nemzeti ünnep alkalmából a Kolozsvári Állami Magyar Színházban egy meglepetés-előadásra kerül sor, melyről a későbbiekben tájékoztatják a szélesebb nyilvánosságot, a Főtéren pedig a Pokolgép, azt követően pedig a Bagossy Brothers Company ad koncertet. A Magyar Napok záróeseményeként, vasárnap (augusztus 21-én) a Budapesti Operettszínház művészeinek előadásában és Vidnyánszky Attila rendezésében láthatják az érdeklődők – Erdélyben első alkalommal – a neves budapesti társulat Csárdáskirálynő című új, minden eddiginél látványosabb és nagyszabásúbb előadását. A szervezők elmondták: a főtéri koncerteken kívül a Bánffy-udvarban működő Petőfi-színpadon ismét helyet kapnak a rock, a jazz és a blues hazai, valamint magyarországi képviselői, itt lesznek – a Szentegyház utca 4. szám alatt működő bulihelyszínen kívül – a további after-bulik, és ide várják majd a legkisebbeket is a különböző gyermekkoncertekre.

Komolyzene, nyitógála és egyéb tudnivalók
Szabó Lilla programigazgató elmondta: a Magyar Napok programkínálatában idén is kiemelt helyen szerepelnek a komolyzenei koncertek, amelyek nagyrészt a Erdélyi Néprajzi Múzeumban (Redutban) kapnak helyet, valamint emlékeztetett arra is, hogy a Kolozsvári Magyar Napokkal egyidőben, annak társrendezvényeként szervezik meg – a budapesti Auris Művészi Ügynökséggel közösen, augusztus 13-17. között – a Magyar Egyházzenei Fórumot. „Az ötnapos rendezvénysorozat célja a rendszerváltást követő magyar egyházi zeneszerzők alkotásainak népszerűsítése a széles nagyközönség számára” – emlékeztetett Szabó Lilla, majd hozzátette: komoly színházi programmal is készülnek az idei Magyar Napokra, melyről a későbbiekben adnak hírt, s ugyancsak egy jövőbeli időpontban jelentik be a Magyar Napok nyitógálájának részletes programját is, melyre ismét a Kolozsvári Magyar Operában kerül sor. A szervezők emlékeztetettek: a hagyományokhoz híven, ismét ökumenikus istentisztelet nyitja a Magyar Napok rendezvényeinek során. „A képzőművészeti kiállítások, könyvbemutatók, vezetett séták, gyermekfoglalkozások, közéleti beszélgetések mind-mind helyet kapnak az idei programban, mely a rendezvény honlapján, valamint a nulladik naptól átvehető programfüzetekben is elérhető lesz” – jegyezte meg a programigazgató, aki az érdeklődők figyelmébe ajánlotta a Kincses Kolozsvár Egyesület honlapját is, mely a www.kincseskolozsvar.ro címen található.

„A Kolozsvári Magyar Napok a Kárpát-medence egyik legfontosabb rendezvénye”
„A magyar kormány képviseletében Magyarország kolozsvári Főkonzulátusa évek óta tartó, szoros együttműködésben áll a Kincses Kolozsvár Egyesülettel. Mára már a Kolozsvári Magyar Napok a Kárpát-medence egyik legfontosabb rendezvényévé nőtte ki magát, így öröm és megtiszteltetés, hogy nem csak partnerei lehetünk a rendezvénynek, de a Főkonzulátus saját programjaival is megjelenhet a rendezvénysorozat időtartama alatt. Idén is arra törekszünk, hogy Magyarország kulturális és turisztikai értékeit a lehető legszélesebb körben népszerűsítsük, de kultúrpolitikai, kultúrtörténeti és kultúraszervezéssel kapcsolatos beszélgetésekre is vállalkozunk” – mondta Grezsa Csaba vezető konzul, majd hozzátette: a Főkonzulátus tereit is megnyitják az érdeklődők előtt, hiszen számos eseménnyel várják majd a magyarnapozókat.
Az idő előre haladtával a 13. Kolozsvári Magyar Napokkal kapcsolatos minden fontos információ elérhető lesz a www.magyarnapok.ro oldalon, valamint az esemény Facebook-oldalán, a www.facebook.com/magyarnapok címen.

A Kincses Kolozsvár Egyesület sajtóirodája

Trans-paysage. Feleki István
2022-09-07 - 2022-09-25 | Bánffy-palota, Főtér 30, Kolozsvár, Kolozs, 400000, Románia
Feleki István fotókiállítása.
Részletes leírás:
https://fb.me/e/2bsQcT0q0

Nóra
2022-09-15 20:00 - 21:30 | Kolozsvári Állami Magyar Színház, Str. E. Isac nr. 26-28, Kolozsvár, Kolozs, 400023, Románia
A kóma egy kiszolgáltatott állapot. Tehetetlenség. Egy helyben toporgás. A szabadság ellentéte. Az ember hajlamos arra, hogy bebörtönözze magát hazugságokba, elképzelt valóságokba, régi traumákba, ismétlődő bántalmazásokba. Hajlamos engedni a kóma-állapotnak és tehetetlenül reménykedni a csodákban. De meddig tarthatjuk fogva saját magunk? Meddig cicomázhatjuk hazugságokkal magáncelláinkat? És mi történik, ha felébredünk az eszméletvesztésből? Ha rájövünk, hogy a csoda, amit várunk, csak egy tátongó fekete lyuk, ami hologramokban oldódik fel és végleg magunkra hagy?
Nóra ráeszmél arra, hogy a babaház amiben raboskodik egyre szűkebb. Hogy a kicicomázott falak mögött ismétlődő, kataton rémálmok bújnak meg, amikkel meg kell küzdenie, ha emberré akar válni. Ha szabad akar lenni. Ez a szabadság lemondásokkal jár.
Az ébredés fájdalmas folyamat, örvényszerű hipnózis. Tarantella. Küzdelem, ahol a kegyetlenség cicomák nélkül talál ránk. Agamemnon feláldozza Iphigéniát, hogy megnyerje a háborút. Nóra pedig feláldozza a jelenét, hogy megnyerje saját háborúit. Manapság nők több évnyi börtönbüntetéseket töltenek le azért, mert kiállnak a jogaikért. Nóra letöltötte a sajátját, elhagyhatja a babaházát.
